ประธานรัฐสภา ชี้กรณีศิลปินดาราออกมาเรียกร้อง (call out) สามารถกระทำได้หากเป็นการใช้สิทธิโดยชอบภายใต้ขอบเขตกฎหมาย
นายชวน หลีกภัย ประธานรัฐสภา ให้สัมภาษณ์ถึงประเด็นการใช้กฎหมายควบคุมการออกมาเรียกร้อง (call out) ของศิลปินดาราผู้มีชื่อเสียงในประเทศเกี่ยวกับการบริหารงานของภาครัฐและการจัดการโควิด-19 ว่า หากไม่ได้ทำผิดกฎหมายก็ไม่ต้องกังวลอะไร เพราะรัฐธรรมนูญได้กำหนดสิทธิในการแสดงออกของประชาชนไว้ชัดเจน ซึ่งประเทศไทยให้สิทธิเสรีภาพในการแสดงออกสูงแต่ก็มีการควบคุมหากใช้เกินขอบเขต ส่วนทางฝ่ายรัฐบาลที่จะมีอำนาจใช้กฎหมายควบคุมหรือไม่สามารถทำได้ภายในขอบเขต แต่จะใช้อำนาจไปกล่าวหาผู้ที่ไม่ได้กระทำผิดไม่ได้ พร้อมย้ำว่าไม่ต้องกังวล ถ้าเป็นการใช้สิทธิโดยชอบย่อมกระทำได้ประธานรัฐสภา กล่าวอีกว่า อยากให้ทุกฝ่ายมีส่วนร่วมในการลดความเสียหายของสถานการณ์ในปัจจุบัน เช่น การรณรงค์ให้คนมีส่วนร่วมในการป้องกันไม่ให้ติดเชื้อเพื่อให้ตัวเลขผู้ติดเชื้อลดลง พร้อมกล่าวว่า ที่ผ่านมาตนเองเคยแนะนำรองนายกรัฐมนตรีให้กำชับหน่วยงานท้องถิ่น เช่น อสม.ให้มีส่วนช่วยในการแก้ไขปัญหาโควิด -19 ซึ่งที่ผ่านมาหน่วยงานท้องถิ่นสามารถปฏิบัติหน้าที่ด้วยดีมาโดยตลอด นอกจากนี้ ประธานรัฐสภา กล่าวย้ำว่า บ้านเมืองกับปัญหาเป็นของคู่กัน ส่วนข้อผิดพลาดในการดำเนินงานของหน่วยงานต่างๆ อาจเกิดขึ้นได้ จึงขอให้กำลังใจทุกฝ่ายในการปฏิบัติหน้าที่อย่างเต็มที่เพื่อต่อสู้กับวิกฤติโควิด-19